Rayberîya Înîsîyatîfê Çapemenîya Azade de rojnamegeran, temsîlkaranê dezgehanê demokratîke û partîyanê siyasî, Mûsa Anter Seyrantepe ya Amedî de ke cayo tede ame qetilkerdene  de yad kerd.
Rojnamegeran rayberîya Însîyatîfê Rojnamegeran ê Azadan (OGÎ) de parlamenteran, hemserekan, îdarekaranê HDP'yî, Meclîsê Dayîkanê Haştîye, Têgêrayîşê Cinîyan ê Azadan, temsîlkaranê ÎHD'yî, Komeleya 78'an, Baroyê Amedî û zafê dezgehanê bînan de nuştox, roşnvîr û rojnameger Mûsa Antero ke 20'ê Êlula 19922'yî de Seyrantepe de hetê JÎTEM'î ra ame kiştene yad kerd.
Rojnameger û temsîlkarê rexistinan ê komelkîye û demokratîk fotografê rojnamegeran ê ke 1990'an de ameyî qetilkerdene kiriştî. Qerenfîl û gulî kerdî ra û kiştê peykerê Mûsa Antarî de o yad kerdo. Ewil qiseykerdoxê Înîsîyatîfê Çapemenîya Azade Hakki Boltanî qisey kerd û vat; "27 serrî derbas bî. La hema zî kiştoxî nêameyî roşnkerdene. Ne teyna Apê Musa, kiştoxê rojnamegeranê bînan zî nêameyî roşnkerdene. Ewro wendekarê Mûsa Anterî wayîrê ci vejenî û no tradîsyon dewam keno. Ma Apê Musa qet xo vîrî ra nêkenî û ma pê têkoşîn û keda ey rayîrê xo roşnî kenî. Ma do qet qelema ey ser erdî  nêronê."
Hemşaredarê Amedî Adnan Selçukî zî ard ziwan ke o zaf bisiûd o ke Apê Mûsa şinasnayêne û wina vat, "Ez zaf bisiûd a ke mi Apê Mûsa şinasnayêne. Werrekna mi o hîna rew bişinasnayêne."
Lajê Apê Mûsayî Dîcle Anterî zî îfade kerd ke seba ke bi babîyê ci 'bi Kurdkî fîtik cinitêne' ame destbendkerdene û ewro zî na rewşe dewam kena. Kultur û ziwanê Kurdkî yeno qedexekerdene. Anterî ard ziwan ke ewro bi seyan merdimê ke ey taqîb kenî tewirê ey reyde dewam kenî û ê bi nê kêfweş ê.
Rojnameger û temsîlkaranê rexistinan ê komelkîye dimayê qiseykerdişan şî cayo ke Mûsa Anter uca de ame qetilkerdene. Koman rayşîyayîş de sloganê 'Çapemenîya azade nêna bêvengkerdene.' vat. Komî dimayê qernefîl û gulî verda cayê Mûsa Anterî ke uca de ame qetilkerdene, vila bî. Komêkê rojnamegeran zî seba zîyaretkerdişê mezelê Mûsa Anterî şî dewa Stilî ya qezaya Nisêbînî.
